Podgorica, 3. jul 2024. godine

**Obraćanje predsjednika Vlade Milojka Spajića na proslavi povodom dobijanja IBAR-a**

Dame i gospodo,

Dragi gosti,

Privilegija je što večeras, nakon samo osam mjeseci mandata Vlade i ove skupštinske većine koju predvodim, imam priliku da vam se obratim povodom tako velikog dostignuća kakvo je dobijanje pozitivnog IBAR-a. U svom ekspozeu, kao mandatar, najavio sam da će punopravno članstvo Crne Gore u Evropskoj uniji biti spoljnopolitički prioritet ove Vlade.

Stoga, uspjeh koji slavimo večeras jeste pokazatelj da smo održali riječ i tom cilju pristupili ozbiljno i posvećeno. Kada je izabrana 44. Vlada, ugled Crne Gore kao kandidata posvećenog pregovaračkom procesu bio je djelimično narušen i naš prvi zadatak je bio obnavljanje tog kredibiliteta.

Već na početku, od prvog dana mandata i susreta sa predsjednicom Evropske komisije gospođom Fon der Lajen, preko brojnih sastanaka sa predstavnicima ostalih evropskih institucija dobili smo poruke da se nada u Crnu Goru ipak vratila. Ta nada bila je uslovna i zavisila je isključivo od naše sposobnosti da fokus sa praznog hoda izmjestimo na konkretne korake i rezultate.

Garancije i uvjeravanja koje smo evropskim partnerima dali u prvim mjesecima Vlade, a onda i konkretni potezi i isporučivanje dugoočekivanih rezultata, bili su osnova za povjerenje. Uhvatili smo momentum, na talasu optimizma institucije su postale agilne, a svi društveni akteri, i opozicija i vlast, Vlada i Skupšina postigli su dugoočekivano jedinstvo za sva pitanja od važnosti za napredak na evropskom putu.

Nevjerovatan opseg rada, na tehničko-operativnom, političkom i diplomatskom nivou demonstriran je u prethodnih pola godine. Resori evropskih, te vanjskih i unutrašnjih poslova, pravde, kulture i finansija koordinisano su, uz konsultacije sa partnerima stvarali rješenja za evropeizaciju crnogorske stvarnosti. Ovaj poduhvat je godine čekanja na napredak u temeljnim, i za društvo suštinski najvažnijim, poglavljima skratio na nekoliko mjeseci vrijednog rada. Odgovornost prema datoj riječi, dužnost da ispunimo očekivanja građana i sposobnost da sve institucionalne resurse stavimo u funkciju ispunjavanja evropske agende uprkos opstrukcijama, zaslužni su za napredak u poglavljima 23 i 24.

Ovo nije zasluga samo visokih funkcionera i medijski izloženih političkih ličnosti, ovo je posljedica zalaganja svih onih koji su marljivim radom, posvećeni državnom interesu doprinjeli da najsitnije detalje u privremenim mjerilima identifikujemo i materijalizujemo kroz preduzete aktivnosti. I na tome, kao predsjednik Vlade, želim da im se posebno zahvalim.

Prije svega, želim da se zahvalim i iskažem poštovanje svim kolegama i koleginicama, državnim službenicima, koji su u prethodnim mjesecima dali iskren i nemjerljiv doprinos evropskoj budućnosti Crne Gore, da napravimo ključni korak ka članstvu u Evropskoj uniji.

Neizostavno je pomenuti zalaganje naših diplomatskih misija koje su gradile partnerske odnose sa državama članicama, koje naravno moramo i da nastavimo. Uspostavićemo jednako dobre veze sa novom briselskom administracijom i prioritetno raditi na afirmaciji dobrosusjedskih odnosa.

Ovo je takođe uspjeh svakog pojedinca, jer pomacima ka evropskom cilju, transformišemo cjelokupno crnogorsko društvo u demokratski zrelu i tolerantnu zajednicu koja stremi izvrsnosti, a u čemu imamo podršku civilnog sektora.

Politika proširenja Evropske unije njen je jedinstven i najvažniji spoljnopolitički instrument i dok god postoji namjera za daljom integracijom, znaćemo da je Evropska unija funkcionalna i postojana.

Zato je, u okolnostima naizmjeničnih geopolitičih kriza koje ugrožavaju uticajnost njene vanjske uloge, ali i unutrašnju stabilnost, talas evrooptimizma koji izvire u Crnoj Gori dragocjen za perspektivu cijele regije i cijele Unije.

Poruka da je dobijanjem IBAR-a Crna Gora još jedna uspješna priča evrointegracijskog procesa dvojaka je, jer osim značaja za naše prilike, ona odražava i opredijeljenost Unije ka jačanju evropskog identiteta kao protivteže stranom malignom uticaju. Naš uspjeh ohrabruje i sve države kandidate pokazujući da se trud ipak isplati i da članstvo nije nedostižan cilj već realnost koja je svima na dohvat ruke.

Dobijanje IBAR-a nije kraj, naprotiv, to je početak najzahtjevnije faze procesa, faze u kojoj moramo da pokažemo svoju istinsku volju da se uhvatimo u koštac sa problemima i da iznađemo rješenja kako bismo dostigli standarde koji će nas staviti rame uz rame sa evropskim narodima. Ali, “bez muke se pjesma ne ispoja, bez muke se sablja ne sakova”.

Pregovori su transformativni proces u kome se društvo istinski mijenja na bolje. Stoga, bez obzira na datume i ciljeve naša osnovna želja mora biti izgradnja pravednijeg i boljeg sistema za naše građane. Svaki dan je nova šansa da do cilja dođemo spremniji, bolji, sigurniji.

Pripalo nam je da od prvog dana mandata koračamo težim putem, ali izabrali smo da bude ispravan birajući da se suočimo i riješimo sve naslijeđene izazove. Umjesto društvene fragmentacije i manevrisanja po rovovima podjela, biramo balans i afirmaciju prava svih. Umjesto privatizacije postignuća, Crnu Goru međunarodnim partnerima predstavljamo kao tim sa zajedničkim ciljem. I tako od Crne Gore pravimo lidera i primjer u regionu, a ne državu bez sposobnosti da svoje probleme rješava samostalno.

Dobronamjernost čovjeka često sputava da među onima kojima poklanja povjerenje pravoremeno uoči sabotere uspjeha. Kada je postalo izvjesno da ova Vlada krči put ka evropskoj budućnosti i da će funkcionisati u punom četvorogodišnjem mandatu, pokrenut je i talas opstrukcija.

Ali, zbog sna da Crna Gora postane punopravna članica najkasnije do 2028. godine prevazići ćemo sve prepreke na tom putu. Oduprijećemo se onima koji ličnu afirmaciju vide u nanošenju štete razvoju Crne Gore, relativizujući njen napredak i pripisujući ga nečijoj blagonaklonosti ili povoljnim geopolitičkim prilikama. IBAR je zaslužen! A Vlada i Skupština su uradile sjajan posao - to je činjenica koju će potvrditi sljedeći Izvještaj o napretku i koju nikakva manipulacija i demagogija ne mogu zasijeniti.

Hajde da iskoristimo ovaj zamah i da nam ovaj uspjeh bude podsticaj i nauk koliko možemo postići kada radimo zajedno i težimo cilju koji je iznad ličnih i političkih interesa. Vjerujem da ćemo u narednih pola godine imati prijem sličan ovome, kada ćemo obilježiti dugoočekivano zatvaranje velikog broja poglavlja. A do tada, odlučno ćemo se suočiti sa svim izazovima koji nam se na putu do tog cilja nađu i rješavati ih sa jednakim entuzijazmom i voljom. Jer ovo je samo početak, a najbolje tek dolazi.

Hvala na pažnji!